Colette L. Brix (DF), 2009-02-19:
Jeg vil gerne sige til hr. Benny Engelbrecht, at jeg har en liste fra mybanker.dk, og den tror jeg også hr. Benny Engelbrecht har.
Danske Bank har nogle lån, der hedder 24/7, hvor man med et lån på 5.000 kr. skal betale 234 kr. i omkostninger.
Så går vi lidt ned ad listen til Jyske Bank, bare for at tage en bank - vi bliver blandt bankerne - og der betaler man 1.301 kr. for det samme lån på 5.000 kr. Så kan vi tage et forretningslån, f.eks. et VEKO-lån, og der er omkostningerne på 694 kr., når man gør det op.
Bankerne er både i toppen af, hvad der er billigt, og de er også der, hvor det er allerdyrest.
Det er virkelighedens verden.
Jeg ved ikke, om hr. Benny Engelbrecht har set listen fra mybanker.dk; der er 35 på, og de ligger faktisk spredt over det hele.
Så det er ikke nødvendigvis forretningerne, der er de dyreste.
Det er jeg bare nødt til at sige - det er ikke korrekt.
Socialdemokratiet har igen fremsat beslutningsforslag om loft over de årlige omkostninger i procent ved forbrugslån.
Selv om der er ændret en smule i forslaget siden sidst - forbuddet mod sms-lån er væk - er hovedbudskabet det samme.
Forslaget kan måske synes besnærende, men det kan få den modsatte virkning og skade.
Hvis man tager et lille lån på 5.000 kr., der skal tilbagebetales over et år, viser en sammenligning af lån fra mybanker.dk, at kun 5 ud af 35 udbydere af forbrugslån vil have en ÅOP under loftet på diskontoen plus 15 pct.
Det giver med den nuværende diskonto 17,75 pct.
Det vil i øvrigt ramme alle udbydere af forbrugslån - ikke kun internetsider og butikker, men i lige så høj grad almindelige banker.
Men man rammer altså også den familie, som har brug for likviditet, f.eks. til en flytning, hvor der skal betales leje og depositum.
Forslaget rammer også studerende, som måske har lyst til at købe for 5.000 kr. ny pc.
Bankerne og andre udbydere af forbrugslån vil derfor ikke tilbyde korte lån, men lån med længere løbetid og sikkert også større lån, da ÅOP'en falder med længere og større lån.
Og hvad bliver så resultatet? At endnu flere havner i en gældsspiral.
Man kan sammenligne det lidt med at køre i en hyrevogn: Ringer man og bestiller en hyrevogn, tages der typisk et startgebyr på 37 kr.
Dette gebyr kan sammenlignes med et låns administrative omkostninger.
Derefter betaler man knap 12 kr. pr. kørt kilometer; det svarer til selve renten.
Overfører vi det her hyrevognseksempel til dette beslutningsforslag, svarer det til, at man vil forbyde alle ture under 5 km.
Samtidig vil et forbud mod størstedelen af mindre og korte lån medføre, at man risikerer, at lånene i stedet kommer fra lyssky forretninger.
Det er der ikke nogen af os, der er interesseret i.
Skal man gøre noget ved dette problem, har jeg måske en idé, nemlig at man allerede kan starte i skolen, hvor børnene kan lære om penge, renter og gæld i undervisningen.
Der skal også informeres mere over for forbrugerne og de unge om låntagning, f.eks. på en særlig hjemmeside.
Det begreb, vi har om ÅOP, er der sikkert utrolig mange, der ikke rigtig forstår - og det må og kan man gøre bedre.
Der er faktisk rigtig mange muligheder.
Derfor støtter Dansk Folkeparti ikke beslutningsforslaget.